29. schôdza NR SR - 1.deň - B. popoludní
Dátum: 2021-05-10
Poslanec: Blanár, Juraj (SMER - SD)
Druh vystúpenia: Vystúpenie v rozprave

96. Ďakujem. Ctená snemovňa, vážená pani podpredsedníčka, myslím si, že táto schôdza má zmysel napriek tomu, že vieme, ako skončí hlasovanie a ako mnohí z koaličných poslancov sa svojím spôsobom vyfarbili a veľa povedali. Ja by som rozdelil tie príspevky, zatiaľ, koaličných poslancov asi na dva stupne. Jeden stupeň je, že páni poslanci, ktorí majú napísané vystúpenia, ktoré zrejme pani ministerka kontrolovala a presne im dopísala, čo treba, to bolo vystúpenie pána poslanca Lehotského, pretože celý čas to čítal veľmi dôsledne, ale ani jedným slovom sa nevyjadril na obhajobu a vyvrátenie tých vecí, ktoré máme napísané v našom návrhu. A potom to bolo druhé vystúpenie, ktoré môžem nazvať, že to sú rozprávkari, ako vystúpenie pána poslanca Dostála, a ja to vysvetlím prečo, lebo tam bol príbeh o nejakom vlaku, kde niekto cestuje a nejaká sestra sa tam objaví. No krásna rozprávka, pomaly už som mal pocit, že skončíme niekde pri Šípkovej Ruženke a že dozvieme sa happy end. Dámy a páni, to, čo sme zhutnili do tohto návrhu, je vážne a nemôžeme to len tak podceňovať. Ja ten prvý argument, ktorý sme uviedli, súvisiaci s tzv. súdnou mapou, teraz preskočím a budem sa mu venovať z iného pohľadu a poviem vám prečo. Ale prejdem v krátkosti argumenty, ktoré sú uvedené ďalšie. Prečo by sme nemohli spomenúť to, že pani ministerka za jej pôsobenia vážnym spôsobom, vážnym spôsobom opomenula starostlivosť o advokáta Krivočenka. Ak pán Dostál tu pred chvíľou hovoril o tom, že najskôr sa musí všetko vyšetriť, súd potom musí rozhodnúť, až potom môžeme niečo povedať, no tak, pán Dostál, rovnako pán Krivočenko bol nevinný ako všetci, ktorí sú zatiaľ v kolúznej väzbe, a musí sa na nich vzťahovať tzv. prezumpcia neviny. A je úplne jasné každému, kto len trošičku zdravotníctvu rozumie alebo aspoň má zdravý sedliacky rozum, že nemôžu umiestniť do nejakej väzenskej nemocnice v Trenčíne človeka, ktorý má COVID, a pritom táto väznica nemá na to žiadne vybavenie. Veď je úplne jasné, že ak tento človek má COVID, sa môže dostať aj do tej fázy, že bude potrebovať dýchací prístroj, tak to už museli dávno zabezpečiť. A tie výhovorky okolo toho, ako si telefonoval niekto cez nejaké centrá, sú len výhovorky, ďalšie zlyhanie tejto vlády na iných úrovniach, o ktorých sme povedali. Ale pani ministerka je za toto zodpovedná. A teraz keby sme povedali Ficotest, tak by ste opäť, pán Dostál, povedali, no jasné, že tu vôbec nesedí. Je to fakt, ktorý je neodškriepiteľný a pani ministerka má za to politickú, minimálne politickú zodpovednosť. To, že rozdelili 700-tisíc eur mimovládkam, sme už okomentovali, ale nehnevajte sa na nás, ak teda argumentujete, a predovšetkým pani podpredsedníčka vlády, pani Remišová, ktorá hovorila o tom predovšetkým, ako citlivo predovšetkým sa podporovali tí, ako sú deti nepočujúce a ďalšie, tie najvypuklejšie problémy, ale akosi opomenula práve tie, čo dostali najväčšiu podporu, 50-tisícovú podporu na to, aby registrovali partnerov alebo aby registrovali príslušníkov LGBT, potom je tam nejaká iniciatíva Teplo alebo niečo podobné. To opomenula, tak akosi sa toho ani nedotkla pani podpredsedníčka vlády. Namiesto toho zneužila rokovací poriadok, pretože nechcela, aby jej tu poslanci kládli otázky vo faktických poznámkach. Preto radšej vystúpila a k tomu svojmu vystúpeniu, ktoré mala mať iba ako stanovisko vlády, tak začala hovoriť svoje názory. No pretože sa bála, aby mohla odpovedať na faktické poznámky, ktoré boli s tým spojené. A toto je jednoznačne záležitosť takisto pani ministerky, pretože je to absolútne nevyvážené, to, čo porozdeľovali a z toho jasne kričí, že sú to všetko mimovládky, ktoré sú naklonené predovšetkým jej aj vašim, vašim stranám, ktoré presadzujú mnohé takéto individuálne veci. Ale v poriadku, keď vám sa to pozdáva, je to v poriadku, ale pre nás to v poriadku nie je. A čo sa týka teraz tých záležitostí firmy MK REAL a záležitosť firmy ELEKTRONIKA. Asi už nie je potrebné, aby som zdôrazňoval, čo vyčítame v súvislosti s týmito firmami. Ak vám jednoducho nestačí, že jednoducho firma, ktorej vlastníkom, spoluvlastníkom je pani ministerka a jej konateľka zhodou okolností nevlastná sestra je právoplatne odsúdená a vrátia tie peniaze, ktoré ona spreneverila, až potom, keď na to poukážeme, tak, pán Dostál, toto je vážny problém. To je vážny problém. Ak vám nevadí, že firma, ktorú spoluvlastnila pani ministerka a odišla len kvôli tomu, že to bol konflikt záujmov, ale dala si tam svojho človeka a vlastní ju jej brat, zarobila neadekvátne 1,5 mil. úplne zázračne, tak ako zázračne zarobil aj jeden právnik Miškovič, ktorý je takisto jeden z exponovaných právnikov, ktorí slúžia len za tejto vlády, a za chvíľočku má 800-tisícové zmluvy, tak nám to vadí. A viete, prečo nám to vadí? Lebo v tej rozprávke, o ktorej ste vy rozprávali, to nesedí, pán Dostál, ale aj, vážení kolegovia a kolegyne z koalície, pretože je tu tzv. princíp konečného užívateľa výhod. To znamená, to je ten, ktorý potom z toho podnikania, ktoré podniká a kde je súčasťou toho, má aj nejaký profit. A ak si dobre pamätáte, my sme prijali zákon o vytvorení tzv. registra konečného užívateľa výhod práve preto, aby sme nielen eliminovali tých, ktorí si svoje firmy zakladajú kdesi v daňových rajoch, ale chcú sa uchádzať o štátne zákazky, aby sme vedeli, že prečo a kto je ten, ktorý získava tieto finančné prostriedky, profituje z toho. Tak to platí rovnako aj pre tých, čo nemajú v daňových rajoch svoje firmy, ale rovnako majú z toho profit. To znamená, pani ministerka má z toho profit. To neni náhodná cestujúca, ktorá stretne svoju sestru vo vlaku, pán Dostál, ako ste sa snažili vo svojej rozprávke vyrozprávať. Pani ministerka má z toho jednoducho profit. A bodka. To znamená, že ona je priamo spojená s tým podnikaním a jednoducho je zodpovedná aj za to, pretože môže to ovplyvňovať priamo, keďže je spolumajiteľka, kto tú firmu riadi. A vôbec nesedí to, že Ficotest v tomto prípade nemôžete použiť. No keby to bol jeden z nás alebo Robert Fico, alebo hocikto iný, tak vy by ste bol, pán Dostál, prvý na rade a na barikáde, ktorý by ste stáli a kričali. Ale vy ste toho povedali veľa a tú laťku (latku, pozn. red.), ktorú ste si nastavili pred voľbami a prišli ste po voľbách ku nej, tak ste sa jej tak zľakli, že ste ju takto dali dole. (Rečník uvedené naznačil posunom ľavej ruky zhora dole.) A to môžem povedať pri mnohých veciach. Tak ako ste oklamali voličov sľubmi, že nezrušíte ani jedno sociálne opatrenie pred voľbami. Zrušili ste bez akýchkoľvek problémov, dokonca aj strana, ktorá za ne hlasovala. Tak ako ste hovorili a kričali o tom, aby Andrej Danko sa vzdal predsedníckeho kresla, pretože bol plagiátorom. Keď sa to začalo vás týkať, tak zrazu tá laťka (latka, pozn. red.) bola tuto kdesi nízko. (Rečník uvedené naznačil ľavou rukou.) A vy ste sa tu vyviňovali, pán Dostál, že v podstate sa vám to nepáči, ale je to lepšie. No prosto vy ste schopný využiť na ospravedlnenie svojich prešľapov hocičo a poprieť hocičo. Ale my na to budeme poukazovať, pretože sme opozíciou konštruktívnou, ktorá hovorí a poukazuje na veci, ktoré jednoducho nie sú v poriadku. A pani ministerka jednoducho urobila a je súčasťou niečoho, čo nie je v poriadku, a ako ministerka spravodlivosti musí za to niesť zodpovednosť. Bodka. Dámy a páni, prvá časť nášho odôvodnenia sa týkala tzv. súdnej mapy a ja sa jej nechcem teraz venovať ako odborník, pretože nie som právnik, ale vnímal som svojím spôsobom fungovanie súdov cez samosprávu, alebo ak chcete, cez verejnú správu, ktorá sa skladá zo samosprávy a štátnej správy, pretože je to nevyhnutná a dôležitá záležitosť a my máme dnes na Slovensku nejaké usporiadanie samosprávy a rovnako aj štátnej správy. A z tohto dôvodu je potrebné brať do úvahy aj ostatné súvisiace veci. Čiže súčasťou tej štátnej správy je aj síce nezávislé súdnictvo, ale je, pretože patrí k tomu, a čo je dôležité, ono nemá len ten taký spravodlivý, teda ten náboj alebo tú úlohu, že strážiť spravodlivosť, ale má tú spravodlivosť zároveň urobiť dostupnou pre všetkých. Pre všetkých. To znamená, musí byť tak dostupná, že to musí byť dostupné aj pre tých najchudobnejších, ktorí sa dostávajú do problémov a musia ísť na súd. To sú možno malé veci, ale sú dôležité pre tých ľudí, lebo sa súdia. Čiže inými slovami, súdnictvo a vôbec, ako je rozložené, má aj sociálny rozmer z tohto pohľadu a musí byť dostupné. Ale vám táto dostupnosť nič nehovorí. Vám to nič nehovorí, lebo mihnutím oka bez problémov zrušíte stovky pôšt a ľudia budú dochádzať hocikde, samozrejme, nič sa nedeje. Rovnako idete urobiť aj so súdnictvom to isté. Vôbec neberiete do úvahy, že to bude mať aj dopad na tých ľudí, ktorí sa budú chcieť domáhať spravodlivosti. To znamená, táto mapa bola popretím všetkého, čo doposiaľ tu vždy fungovalo. A fungoval tu predovšetkým nejaký konsenzus a dialóg so všetkými, ktorí sú do toho zainteresovaní. Ale toto pre vás je absolútne cudzie slovo. Tak ako ste nedodržiavali konsenzus v rámci tripartity, tak vás vôbec nezaujíma a predovšetkým v tomto prípade pani ministerku Kolíkovú názor samosprávy na to, ako teda ide urobiť svoju súdnu mapu, ako ju ide upraviť. Pretože ju nezaujímalo ani to, aký je názor sudcov. Áno, môže povedať, tak sudcovia sú zainteresovaní, tak oni sa nemajú k tomu čo vyjadrovať. Tak potom kto sa má k tomu vyjadrovať, tí, ktorých sa to týka, alebo sa má ísť radiť s Ondrejom Dostálom alebo niektorými ďalšími, ktorí sú tu? Dámy a páni, súdna mapa je jasným popretím toho, že táto vláda nemá záujem o názor tých, ktorých sa to týka. Robí to len na základe svojich predstáv, ktoré, my sa môžeme domnievať, že majú nejaký úmysel. Zbaviť sa niektorých nepohodlných ľudí a urobiť zo súdov tých, ktorých ich budú nejakým spôsobom asi ovplyvňovať, pretože ináč si to nevieme vysvetliť pri slovách vašich koaličných predstaviteľov, ktorí hovoria o tom, že pani Kolíková je garantkou spravodlivosti. Že pani Kolíková je dokonca garantkou toho, že tí ľudia, ktorí sú dnes v kolúznej väzbe, ostanú v kolúznej väzbe, pretože jediná pani Kolíková to dokáže zabezpečiť. Tým ste povedali veľmi veľa, pretože pani Kolíková tým pádom zasahuje do všetkého. To znamená, že ovplyvňuje aj súdy, aj prokuratúru, a preto ona musí ostať, pretože ona to vie zabezpečiť, aby títo nemohli ísť von. Ale chcem sa vás spýtať. Rovnako sa to týka aj šéfa SIS, vášho koaličného nominanta? Aj toho chce zabezpečiť, aby tam ostal? Lebo to je takisto veľmi dôležité? Toto nie je cesta správna. Vy ste sa vybrali cestou, ktorá je cestou do pekla. Späť k tým súdom. Výsledok mapy, ktorú pani ministerka odprezentovala potom na krajských súdoch, tuším, že tam bola hodinu a neodpovedala ani na otázky a tie, čo prišli písomne, tak na mnohé ani nebolo odpovedané, bol, že prišlo množstvo pripomienok a stovky sudcov jednoducho povedali, že s nimi sa vôbec nebavila pani ministerka a že všetko pripravila v podstate len so svojimi blízkymi kolegami. No a aký bude výsledok? Okresný súd v Čadci zrušia a ľudia budú musieť dochádzať do Okresného súdu v Žiline ďalších 30 kilometrov. Ale keď budú chcieť ísť alebo budú musieť ísť na nejaké odvolanie, tak budú musieť cestovať až do Banskej Bystrice. Tak toto je ten krásny príklad ako, ako pomáhate priblížiť túto službu a spravodlivosť bežným ľuďom. Áno, tí, čo majú autá, tí, čo majú dostatok peňazí a radi sa súdia a domáhajú sa svojich práv v rámci biznisu, tak tým to je jedno. Ale človeku zo Skalitého, ktorý bude musieť cestovať do Banskej Bystrice vyše 140 kilometrov len kvôli tomu, že bude musieť sa domáhať svojich práv, tak na tých vám vôbec nezáleží. Rovnako Okresný súd vo Svidníku zrušia, obyvatelia budú dochádzať do Vranova nad Topľou. A mohol by som pokračovať ďalšími príkladmi. Ale napríklad ma bude zaujímať, ako to dopadne so Skalicou. Dámy a páni, tu pripomeniem jednu vec, ktorá je takisto vašou schizofréniou, a to je to, ako keď sme my boli v koalícii, ako ste kričali v opozícii, že jedna stolička stačí a dosť. Veľmi dobre si to pamätáte, že nikto nemôže byť ani županom, ani primátorom a zároveň poslancom Národnej rady. Matovič bol jeden z tých, ktorý tu kričal a pomaly ho tu išlo roztrhnúť. Dnes sa pozrite do OĽANO, samý primátor, samý podpredseda samosprávneho kraja, samá starostka, starosta. No a ja sa pýtam, ako to dopadne napríklad v Skalici v tejto súvislosti, teda keď aj toto sa poprelo, lebo pán Matovič je jednoducho známy, že to, čo hovorí, nie je pravda, tak to bolo jasným popretím aj toho, ako mal svoju kandidátku poskladanú, zozbieranú, tak je tu pani poslankyňa Mária, Anna Mierna, pardon, ktorá je primátorkou zo Skalice a tá Skalica rovnako má prísť o súd. Možnože sa dozvieme, že zrazu tak v Skalici to ostane, lebo pani primátorka sľúbila, že podporí pani Kolíkovú teraz pri odvolávaní, tak tam asi ten súd ostane. Preto sa aj pani primátorka nevyjadrovala v médiách, ale nechala to na svoju poslankyňu, aby si nechala nejaký odstup. Ja jej to môžem potom prečítať, ale budeme veľmi sledovať, ako celé toto dopadne, lebo vy pani ministerku spravodlivosti za každú cenu chcete udržať vo svojej pozícii. Zrušia Okresný súd v Brezne a nahradia ho súdom v Banskej Bystrici. Čiže ľudia zo Šumiaca do Brezna 42 kilometrov alebo z obce Telgárt do Banskej Bystrice vzdialenosť autobusom cestovania asi 99 kilometrov s tým, že je tam jediný priamy spoj. Toto je tá dostupnosť k spravodlivosti pre všetkých. Ostatné tri spoje, samozrejme, idú do Brezna, ale už si to musia nejako zariadiť. Krajský súd v Trenčíne zrušia a jeho pôsobisko bude v Trnave, ďalších 85 kilometrov, žiadny problém. Nuž, nemá každý k dispozícii dopravný prostriedok a nemá možno ani toľko prostriedkov, aby niekoľkokrát cestoval za spravodlivosťou, ktorú im chcete týmto návrhom, pani ministerka, jednoducho zobrať. A viete, čo je na tomto najhoršie? Že vy nepočúvate ani tie názory, ktorí hovoria aj o tom, že aj Európska únia nám niečo vyčíta, a vy to jednoducho ignorujete a snažíte sa tváriť, že s tým nemáte žiadny problém, že jednoducho to nemusíte dodržiavať. Samotní sudcovia hovoria, že táto reforma, ktorú ste, ktorú ste navrhli, vôbec nerieši problémy, ktoré predovšetkým súdnictvo dnes má. A to sú prieťahy, dĺžky samotného konania a ďalšie záležitosti, ktoré predovšetkým dnes súdnictvo trápia. Preto, vážená páni ministerka, neberte to osobne, ale musíte ako politička zniesť túto kritiku, ste dnes ministerkou spravodlivosti, ste jednoducho spolumajiteľkou firiem, ktoré sú podozrivé. Jedna je priamo preukázaná, že spáchala trestnú činnosť, beriete z toho aj ako konečný užívateľ výhody, to znamená, že musíte zobrať za to aj zodpovednosť. A to, že ste takýmto spôsobom pripravili bez akýchkoľvek diskusií s tými, ktorých sa to týka, aj súdnu mapu, o ktorej som aspoň zopár vecí sa snažil vytiahnuť, je dôkazom toho, že vy nepočúvate jednoducho týchto ľudí a vám na tom nezáleží. Vám ide len o nejakú osobnú záležitosť, ktorá vôbec nerieši problémy dnešného súdnictva a to vám aj dokumentovalo viac ako 350 sudcov na Slovensku, ktorí povedali, že vaša súdna mapa vôbec nerieši tie akútne problémy, ktoré je potrebné teraz riešiť. Pretože vy máte úplne iný záujem a to sa možno časom ukáže, aký záujem máte. Čiže, vážená pani ministerka, ctené kolegyne, kolegovia, my vám nevyslovíme dôveru, aj keď koalícia to urobí, ale vedzte, že tieto veci a všetko to, čo ste tu narozprávali, jednoducho pred tým neujdete a vás to dobehne. Je to len otázka času, kedy to budete mať opäť späť. Ďakujem vám za pozornosť.